Pia Olsen Dyhr (SF), 2010-04-13:
SF er enig med Enhedslisten i, at den kollektive trafik i Danmark skal styrkes, men det er også vigtigt, som jeg sagde tidligere, at tingene ses i sammenhæng, så vi får mest muligt ud af de penge, der er til rådighed på trafikområdet.
Heller ikke det her beslutningsforslag af Enhedslisten indeholder en vurdering.
SF er tilfreds med, at der skal foretages en vurdering af forholdene i hovedstadsområdet og i Østjylland, sådan som vi har lagt op til det i transportforliget, og vi synes ikke, der skal træffes en masse beslutninger undervejs, før de her analyser er klar.
Derfor har vi jo også været imod tankerne om at lave en hærvejsmotorvej i Midtjylland, som er sluppet ud af posen fra Venstres side i forbindelse med konferencen, der blev afholdt i mandags.
Vi mener, at man bliver nødt til at se tingene i sammenhæng, for ellers risikerer vi at lave nogle investeringer, der modsvares af nogle andre investeringer, og at vi ikke får løst det reelle problem.
Burde andre end motorvejsprojekterne så ikke have ventet?
Jo, det havde også været ideelt, og det kan vi også støtte Enhedslisten i.
Den del af forslaget, hvor Enhedslisten vil have et parallelt spor til Kystbanen, mener vi er meningsløs.
Det vil give langt bedre mening med fokus på en styrkelse af Kystbanen, herunder en diskussion om, hvorvidt man skal opretholde kontrakten med DSBFirst, hvilket er et spørgsmål, Enhedslisten også rejser.
Det mener vi er en væsentlig diskussion, for der er ingen tvivl om, at hvis vi skal forbedre Kystbanen, skal vi have en ny køreplan for den.
Man kan ikke på nogen som helst anden måde forbedre Kystbanen, og derfor ser vi frem til, at ministeren snarest fremlægger en model for, hvordan man vil forbedre forholdene på Kystbanen.
Der er ud fra SF's vurdering ingen tvivl om, at det vil kræve en helt ny køreplan.
Det har taskforcen også lagt op til, og den schweiziske ekspert har faktisk også sagt om Kystbanen, at det er den eneste løsning, der kan laves.
Det vil højst sandsynligt kræve, at man kigger på, hvordan den her kontrakt er, og eventuelt river den over, og det kan betyde erstatning i forhold til de andre udbydere, der var i forbindelse med den her runde.
Men det andet skrækscenarie er jo, at man først gør noget ved Kystbanen i 2016, og det tror jeg at pendlerne på Kystbanen vil korse sig over ligesom enhver, der har prøvet at benytte sig af den.
Det prøvede jeg for ikke særlig lang tid siden, da jeg var til et debatmøde i Helsingør med den daværende transportminister; jeg tog Kystbanen, og han tog ministerbilen, og jeg oplevede forsinkelser på 45 minutter.
Det tror jeg er noget af det, pendlere på Kystbanen oplever allermest.
Det værste scenarie er måske, når toget bare springer stationer over og man så er nødt til at stå af, fordi man ikke kan komme af på sin station, og at man så senere kan opleve, at toget springer den station over, man har valgt at stå af på.
Det har simpelt hen udviklet sig til en helt syret sag, som vi er nødt til at tage alvorligt.
Og jeg er helt enig med Enhedslisten i, at der skal gøres noget radikalt, og det forventer jeg faktisk også at ministeren gør snarest.
Ligeledes foreslår Enhedslisten i forslaget en letbane langs Kystbanen.
Her mener vi at pengene på en god banebetjening på Kystbanen vil give bedre mening andetsteds i landet.
Det stykke af Danmark er faktisk ganske godt trafikbetjent i modsætning til andre områder.
I Nordsjælland har man bedre kollektive trafikmuligheder, end man f.eks. har andre steder.
Vi er helt enige i det forslag, der også ligger i Enhedslistens beslutningsforslag, om en letbane langs Ring 3.
Det er også det, SF har arbejdet meget ihærdigt for i trafikforliget sammen med Socialdemokraterne, altså at sikre, at der blev sat penge af til en letbane langs Ring 3.
Vi har fået sat 1,5 mia. kr. af, og det er langtfra nok, hvis vi skal sikre en letbane ved Ring 3, men det er i hvert fald et skridt på vejen, og det vil vi fortsat arbejde videre med.
Men som sagt kan SF ikke støtte forslaget, da det ikke indgår i en større vurdering i forhold til motorveje og bane, men vi er ligesom Enhedslisten meget interesseret i at forbedre den kollektive trafik også i det storkøbenhavnske område.